A BIZOTTSÁG 33/2010/EU RENDELETE
(2010. január 12.)
a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
mivel:
(1)
A 2658/87/EGK rendelet mellékletében szereplő kombinált nómenklatúra 64. árucsoportjához fűzött megjegyzések 4.a) pontjának és a kiegészítő megjegyzések 1. pontjának alkalmazásában a két vagy több anyagból készült felső résszel rendelkező lábbelik besorolásához a 64. árucsoporthoz fűzött kiegészítő megjegyzések 1. pontjának második mondatát egyértelművé kell tenni, annak rögzítésével, hogy miként ellenőrizhető, hogy egyes anyagok felsőrész jellegűek-e.
(2)
Az Európai Unió Bírósága a C-165/07 sz. Skatteministeriet kontra Ecco Sko A/S ügyben hozott ítéletében (2) ennek ellenőrzése céljából bevezette a „járásra való alkalmasság megállapítását”. Ennek keretében arról kell meggyőződni, hogy a felsőrészhez használt anyagok elegendő tartást biztosítanak-e a lábnak ahhoz, hogy a viselő a lábbelit járásra használhassa.
(3)
Ezért a 64. árucsoporthoz fűzött kiegészítő megjegyzések 1. pontjában indokolt pontosítani, hogy egy anyag akkor minősül felsőrész jellegűnek, ha elegendő tartást biztosít a lábnak ahhoz, hogy a viselő a lábbelit járásra használhassa.
(4)
Ítéletében a Bíróság arra nem tért ki, hogy a járásra való alkalmasságot a zárópántok használata mellett vagy anélkül kell-e megállapítani. A Bíróság a tagállami előterjesztő bíróságokra bízza ennek megítélését. Mivel az, hogy a zárópántok a helyükön maradnak-e vagy sem, attól függ, hogy a bőrt hogyan távolítjuk el, az ítélet eltérő értelmezésekhez vezethet.
(5)
A lábbeli zárószerkezetére vonatkozó egységes értelmezés kialakítása érdekében a 64. árucsoporthoz fűzött kiegészítő megjegyzések 1. pontjában egyértelműen rögzíteni kell, hogy a járásra való alkalmasság megállapítása során a zárószerkezetnek a helyén kell maradnia. Ellenkező esetben az olyan lábbeliknél, amelyek viseléséhez zárószerkezet, így például cipőfűző szükséges, a szóban forgó ellenőrzés alkalmatlanságot állapítana meg, mivel az ilyen lábbeliben - készüljön az bármilyen anyagból - a viselő zárószerkezet nélkül soha nem tudna járni.
(6)
A 2658/87/EGK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 2658/87/EGK rendelet mellékletében szereplő kombinált nómenklatúra 64. árucsoportjához fűzött kiegészítő megjegyzések 1. pontja helyébe az alábbi szöveg lép:
„A megerősítések eltávolítása után a láthatóvá váló anyagnak felsőrész, és nem bélés jellegűnek kell lennie, azaz az eredeti zárószerkezettel együtt elegendő tartást kell biztosítania a lábnak ahhoz, hogy a viselő a lábbelit járásra használhassa.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. január 12-én.